དེ་ལྟར་ཉིན་ཤས་རོལ་མཐར།མཇུག་ཏུ་བཀྲ་ཤིས་བརྒྱན་སྲོལ་ལ།སྔར་ཡོད་བྲོ་པ་རྣམས་ཀྱི་ཁར་སྐྱེས་ཕོ་མོ་ཀུན་དང་།ཁྱད་པར་དུ་ཁ་རྒན་བཀྲ་ཤིས་ཞེས་ལོ་ན་མཐོ་ཞིང་ལུས་སྟོབས་བཟང་བ།ཁྱིམ་ཚང་སྐྱིད་ཅིང་དཔལ་ཕྱུག་འཛོམས་པ།མི་སེར་ཀུན་གྱིས་བརྩི་མཐོང་ཆེ་བ་ཞིག་གིས་བྲོ་དཔོན་བྱས་ཏེ།བཀྲ་ཤིས་ལུང་པའི་ཕུ་ལ།བཀྲ་ཤིས་གངས་རི་ཆགས།བཀྲ་ཤིས་གངས་རི་དེ་ལ།གངས་ཀྱི་སེང་གེ་འཁོར།གངས་ཀྱི་སེང་གེ་འཁོར་བར།སེང་ལ་གཡུ་རལ་རྒྱས།བཀྲ་ཤིས་ལུང་པའི་སྐེད་ལ།བཀྲ་ཤིས་ནགས་རི་ཆགས།བཀྲ་ཤིས་ནགས་རི་དེ་ལ།ནགས་ཀྱི་སྟག་མོ་འཁོར།ནགས་ཀྱི་སྟག་མོ་ཆགས།བཀྲ་ཤིས་སྡེ་བཞི་ཆགས་པར།ཕ་མོ་བཀྲ་གསུམ་རྒྱས།ཕོ་མོ་བཀྲ་གསུམ་རྒྱས་ཤིང་།བཀྲ་ཤིས་རྟག་ཏུ་འབར།ཞེས་པའི་བྲོ་ངག་རིང་མོས་མཐར་བརྒྱན་ཏེ།བྲོ་ཡག་བྲོ་ཡག་ཅེས་འབོད་ཞོར་དུ་ཞྭ་ཕུད།དེ་ལྟར་འདུ་ར་གྱེས་པ་ན།ཕོ་མོ་ལོ་ཆུང་རྣམས་ཕན་ཚུན་འབྲལ་དགོས་པའི་སྡུག་འསྔལ་དང་།རྒན་དགོན་འགའ་ཞིག་གིས་ད་ལོའི་བཅུ་གསུམ་འཕྲེང་བཞིན་དུ།གཉེན་ཉེའི་བར་ཕན་ཚུན་འཁྱུད་པ་དང་།ལག་པར་འཆང་བ་སོགས་ཡང་ཡང་བྱས་མཐར་རང་སྡེར་ལོག་གོ།